4กองทุนสังคมเล็งของบกองสลากช่วยขับเคลื่อน
4กองทุนด้านสังคมเตรียมของบกองสลากฯช่วยพัฒนางานด้านสังคมสงเคราะห์  หวังเร่งให้เกิดความยั่งยืน
25 มี.ค. 2555

4กองทุนด้านสังคมเตรียมของบกองสลากฯช่วยพัฒนางานด้านสังคมสงเคราะห์  หวังเร่งให้เกิดความยั่งยืน 
นายวันชัย บุญประชา ที่ปรึกษาโครงการพัฒนาและขับเคลื่อนกองทุนด้านการพัฒนาสังคม กล่าวว่าสมาคมครอบครัวศึกษาแห่งประเทศไทย ภายใต้การสนับสนุนของสำนักงานกองทุนสนับสนุนการสร้างเสริมสุขภาพ(สสส.) และ 4 กองทุนด้านการพัฒนาสังคม  ประกอบด้วย กองทุนคุ้มครองเด็ก กองทุนส่งเสริมและพัฒนาคุณภาพชีวิตคนพิการ กองทุนผู้สูงอายุ  กองทุนส่งเสริมการจัดสวัสดิการสังคม  ได้จัดประชุมร่วมกันเพื่อถอดบทเรียนภาคีเครือข่ายเพื่อขับเคลื่อนกองทุน
ทั้งนี้เนื่องจากที่ผ่านมาการทำงานด้านการสงเคราะห์และฟื้นฟูกลุ่มคนด้อยโอกาสทางสังคมของแต่ละกองทุนมักประสบปัญหาความไม่แน่นอนของงบประมาณที่ได้รับการจัดสรร ดังนั้นทั้ง 4 กองทุนด้านและอาจจะรวมไปถึง กองทุนพัฒนาบทบาทสตรี ซึ่งอยู่ระหว่างการดำเนินการตามนโยบายของรัฐบาล 
ที่ประชุมเห็นพ้องกันว่า ควรจะจัดตั้งโครงการ พัฒนาและขับเคลื่อนกองทุนด้านการพัฒนาสังคมขึ้นมา ร่วมกันหาแนวทางการหางบประมาณ เพื่อเพิ่มศักยภาพของกองทุนให้มีความเข็มแข็ง เนื่องจากที่ผ่านมาแต่ละกองทุนจะงบประมาณอยู่แล้วก็ตาม แต่การนำงบประมาณมาใช้มีกระบวนการที่ไม่เอื้อต่อการทำงาน
"แหล่งทุนที่มีความยั่งยืนในการสนับสนุนการทำงานของโครงการฯคือ สำนักงานฉลากกินแบ่งรัฐบาล ทั้งนี้รายได้ของสำนักงานสลากกินแบ่งรัฐบาลเป็นเงินที่มาจากความเชื่อของบุคคลซึ่งส่วนใหญ่เป็นคนจน เงินรายได้ส่วนหนึ่งจึงไม่สมควรที่จะเก็บเข้ารัฐ แต่ควรนำกลับคืนเพื่อการพัฒนาสังคม  พัฒนาศักยภาพและคุณภาพชีวิต  สร้างความมั่นคงและเป็นธรรมทางสังคมให้แก่ผู้ยากไร้  ผู้ด้อยโอกาส"นายวันชัย กล่าว
นอกจากนี้ที่ประชุมยังมีข้อเสนอแนะให้มีการแก้กฎหมายให้กองทุนสามารถบริหารจัดการในลักษณะนิติบุคคล ไม่ขึ้นตรงกับภาครัฐเพื่อความคล่องตัวในการดำเนินงาน รวมถึงการส่งเสริมพัฒนาให้แต่ละกองทุนได้มีส่วนร่วมสร้างนวัตกรรมการพัฒนาคุณภาพชีวิตกลุ่มประชากรเป้าหมาย และความเข้มแข็งภาคประชาชนเพื่อให้ประชาชนได้มีส่วนร่วมในการจัดการปัญหาของตนเองได้อย่างมีประสิทธิภาพ และเป็นกลไกความร่วมมือในการขับเคลื่อนกองทุนด้านการพัฒนาสังคมของภาคีเครือข่ายด้วย
ด้าน นายมณเฑียร บุญตัน นายกสมาคมคนตาบอดแห่งประเทศไทย กองทุนส่งเสริมและพัฒนาคุณภาพชีวิตคนพิการ กล่าวว่า กองทุนส่วนใหญ่ตั้งอยู่บนความไม่ไว้วางใจของประชาชน เพราะอยู่ในอำนาจของราชการจึงทำให้มองว่ากองทุนนำเงินมาใช้ในทางไม่เหมาะสมทั้งที่รัฐมีการจัดสวัสดิการต่างๆอยู่แล้วแต่ประชาชนบางกลุ่มไม่สามารถเข้าถึงสิทธิต่างๆได้ กองทุนจะเป็นกลไกพิเศษที่จะเข้ามาใช้เสริมและอุดช่องโหว่ให้กับกลุ่มเฉพาะในส่วนที่ภาครัฐไม่สามารถทำได้ กองทุนต้องเป็นกลไกที่จะดำเนินงานในลักษณะการลงทุนทางสังคม โดยมีการสนับสนุนโครงการที่เป็นนวัตกรรมใหม่ ให้ประชาชนเข้ามามีส่วนร่วม
นอกจากนี้ควรมีการจัดตั้งกองทุนเป็นนิติบุคคล ระเบียบขั้นตอนมีความยืดหยุ่นได้ สำหรับเรื่องงบประมาณที่ไม่เพียงพอ และไม่มั่นคง ยังอยู่ในอำนาจของนักการเมืองเป็นส่วนใหญ่ 
อย่างไรก็ตามการจะทำให้ประชาชนเข้ามามีส่วนร่วมในกองทุน หรือจัดตั้งเป็นนิติบุคคลต้องแก้เป็นกฎหมายรองรับเพื่อให้สามารถบริหารจัดการได้อย่างอิสระทำให้ที่หน้าที่ประเมินและประสานยุทธศาสตร์ร่วมกองทุนต่างๆ เพื่อนำรายได้จากกองสลากไปใช้ให้เกิดประโยชน์กับประชาชน